વર્ધાથી વીસેક માઈલ દૂર સેલ્દોહ ગામમાં એમનો પન્નયી આશ્રમ 1951માં સ્થપાયો. એક વાર જવાહરલાલ નહેરુ નાગપુર જતાં થોડો વખત આશ્રમે રોકાયા, તો સ્વાગતમાં પીણું ધરાયું. કુમારપ્પાજી કહે, ‘આ કૉફી સ્થાનિક અર્જુન વૃક્ષની છાલને શેકીને બનાવેલ છે. દૂધ ગૌશાળાનું અને ખાંડ સ્થાનીય તાડના રસમાંથી તૈયાર કરી છે. કૉફીનો પ્યાલો અને ટ્રે પણ અહીંની માટીમાંથી જ બનાવેલા છે !’ પંડિતજીને આવું સો ટકા સ્વદેશી પીણું જિંદગીમાં ફરીવાર ક્યાંય પીવા નહીં મળ્યું હોય ! એના પીવડાવનારા પણ સવાસો ટકા સ્વદેશી હતા.